สไปเดอร์-แมน: ผงาดสู่จักรวาล-แมงมุม

| สไปเดอร์-แมน: ผงาดสู่จักรวาล-แมงมุม |
| --- | --- |
ใบปิดภาพยนตร์
กำกับ:   บ็อบ เพอร์ซิเชตติ  ปีเตอร์ แรมซีย์  รอดนีย์ รอทแมน 
บทภาพยนตร์:   ฟิล ลอร์ด  รอดนีย์ รอทแมน 
เนื้อเรื่อง: ฟิล ลอร์ด
สร้างจาก: มาร์เวลคอมิกส์
อำนวยการสร้าง:   อาวี อาราด  เอมี ปาสคาล  ฟิล ลอร์ด  คริสโตเฟอร์ มิลเลอร์  คริสตินา สไตน์เบิร์ก 
นักแสดงนำ:   ชามีก มัวร์  เจก จอห์นสัน  เฮลี สไตน์เฟลด์  มาเฮอร์ชาลา อาลี  ไบรอัน ไทรี เฮนรี  ลิลี ทอมลิน  ลูนา ลอเรน เบเลซ  จอห์น มูลานีย์  คิมิโกะ เกล็นน์  นิโคลัส เคจ  ลีฟ ชไรเบอร์ 
ตัดต่อ: โรเบิร์ต ฟิชเชอร์ จูเนียร์
ดนตรีประกอบ: แดเนียล เพมเบอร์ตัน
บริษัทผู้สร้าง:   โคลัมเบียพิคเจอร์ส  โซนี่พิกเจอส์แอนิเมชัน  มาร์เวลเอนเตอร์เทนเมนต์  อาราดโปรดักชันส์  ลอร์ดมิลเลอร์โปรดักชันส์  ปาสคาลพิกเจอส์  
ผู้จัดจำหน่าย: โซนี่พิกเจอส์รีลีดซิง
วันฉาย:   1 ธันวาคม ค.ศ. 2018 (2018-12-01) (โรงละครรีเจนซีวิลเลจ)    14 ธันวาคม ค.ศ. 2018 (2018-12-14) (สหรัฐ)    10 มกราคม ค.ศ. 2019 (2019-01-10) (ไทย) 
ความยาว: 117 นาที
ประเทศ: สหรัฐ
ภาษา: อังกฤษ
ทุนสร้าง: 90 ล้านดอลลาร์สหรัฐ
ทำเงิน: 384.3 ล้านดอลลาร์สหรัฐ
ต่อจากนี้: สไปเดอร์-แมน: ผงาดข้ามจักรวาลแมงมุม (2023)
สไปเดอร์-แมน: ผงาดสู่จักรวาล-แมงมุม (อังกฤษ: Spider-Man: Into the Spider-Verse) เป็นภาพยนตร์แอนิเมชันอเมริกันแนวซูเปอร์ฮีโร ฉายเมื่อ ค.ศ. 2018 สร้างจากตัวละคร ไมล์ โมราเลส / สไปเดอร์-แมน ของ มาร์เวลคอมิกส์ ภาพยนตร์สร้างโดย โคลัมเบียพิคเจอร์สและโซนี่พิกเจอส์แอนิเมชันร่วมกับมาร์เวลเอนเตอร์เทนเมนต์ จัดจำหน่ายโดย โซนี่พิกเจอส์รีลีดซิง และเป็นภาพยนตร์แอนิเมชันเรื่องแรกในแฟรนไชส์ สไปเดอร์-แมน ภาพยนตร์กำกับโดย บ็อบ เพอร์ซิเชตติ, ปีเตอร์ แรมซีย์และรอดนีย์ รอทแมน (เป็นการกำกับภาพยนตร์ครั้งแรกของเพอร์ซิเชตติและรอทแมน) จากบทภาพยนตร์โดย ฟิล ลอร์ดและรอทแมนจากเนื้อเรื่องโดยลอร์ด ภาพยนตร์ให้เสียงนำโดย ชามีก มัวร์ เป็น โมราเลส ร่วมกับ เจก จอห์นสัน, เฮลี สไตน์เฟลด์, มาเฮอร์ชาลา อาลี, ไบรอัน ไทรี เฮนรี, ลิลี ทอมลิน, ลูนา ลอเรน เบเลซ, จอห์น มูลานีย์, คิมิโกะ เกล็นน์, นิโคลัส เคจและลีฟ ชไรเบอร์ ภาพยนตร์เล่าเรื่องราวของ ไมล์ โมราเลส ในขณะที่เขากลายเป็น สไปเดอร์-แมน คนใหม่และเข้าร่วมกับ สไปเดอร์-พีเพิล คนอื่น ๆ จากจักรวาลคู่ขนานต่าง ๆ เพื่อช่วยจักรวาลของเขาจาก คิงพิน
แผนการสร้างภาพยนตร์แอนิเมชันสไปเดอร์-แมนโดยฟิล ลอร์ดและคริสโตเฟอร์ มิลเลอร์ รั่วไหลออกมาเมื่อ ค.ศ. 2014 และประกาศในเดือนเมษายน ค.ศ. 2015 พอร์ซิเชตติ, แรมซีย์และรอทแมน เข้าร่วมภาพยนตร์ในอีกสองปีต่อมา มัวร์และชไรเบอร์ได้รับเลือกให้เสียงตัวละครในเดือนเมษายน ค.ศ. 2017 ลอร์ดและมิลเลอร์ต้องการให้ภาพยนตร์เรื่องนี้มีสไตล์เฉพาะตัว โดยผสมผสานคอมพิวเตอร์แอนิเมชันกับเทคนิคหนังสือการ์ตูนวาดด้วยมือแบบดั้งเดิมที่ได้รับแรงบันดาลใจจากผลงานของ ซารา พิเชลลี ผู้ร่วมสร้าง ไมล์ โมราเลส ภาพยนตร์ต้องใช้แอนิเมเตอร์มากถึง 140 คน ซึ่งเป็นทีมงานที่ใหญ่ที่สุดของโซนี่พิกเจอส์แอนิเมชันในการสร้างภาพยนตร์ ภาพยนตร์เรื่องนี้อุทิศให้กับความทรงจำของ สแตน ลี และสตีฟ ดิตโก ผู้สร้างสไปเดอร์-แมน ซึ่งทั้งคู่เสียชีวิตใน ค.ศ. 2018
สไปเดอร์-แมน: ผงาดสู่จักรวาล-แมงมุม ฉายรอบปฐมทัศน์เมื่อวันที่ 1 ธันวาคม ค.ศ. 2018 ที่ โรงละครรีเจนซีวิลเลจ ในลอสแองเจลิส ฉายรอบทั่วไปในสหรัฐเมื่อวันที่ 14 ธันวาคมและฉายในไทยวันที่ 10 มกราคม ค.ศ. 2019 ภาพยนตร์ทำเงิน 384.3 ล้านดอลลาร์สหรัฐ จากทุนสร้าง 90 ล้านดอลลาร์สหรัฐ ภาพยนตร์ได้รับคำชมอย่างกว้างขวางจากนักวิจารณ์ในเรื่องของแอนิเมชัน, ตัวละคร, เรื่องราว, การให้เสียงและอารมณ์ขัน ภาพยนตร์ได้รับรางวัลออสการ์ สาขาภาพยนตร์แอนิเมชันยอดเยี่ยม ณ งานประกาศผลรางวัลออสการ์ ครั้งที่ 91—กลายเป็นภาพยนตร์เรื่องแรกที่ไม่ใช่ภาพยนตร์จากดิสนีย์/พิกซาร์ ที่ได้รับรางวัลตั้งแต่ภาพยนตร์เรื่อง แรงโก้ ฮีโร่ทะเลทราย (2011) นอกจากนี้ภาพยนตร์ยังได้รับรางวัลจาก งานประกาศผลรางวัลลูกโลกทองคำ ครั้งที่ 76, งานประกาศผลรางวัลแบฟตา ครั้งที่ 72 และ งานประกาศผลรางวัลแอนนี ครั้งที่ 46 ภาพยนตร์ภาคต่อ สไปเดอร์-แมน: ผงาดข้ามจักรวาลแมงมุม ฉายเมื่อวันที่ 2 มิถุนายน ค.ศ. 2023 และได้รับเสียงชื่นชมจากนักวิจารณ์ทั่วโลกเช่นเดียวกัน ภาพยนตร์เรื่องที่สาม สไปเดอร์-แมน: ผงาดล้ำจักรวาลแมงมุม กำหนดฉายในเดือนมีนาคม ค.ศ. 2024 ในขณะที่ภาพยนตร์แยกที่เน้นไปที่ตัวละครหญิงกำลังอยู่การพัฒนากับละครชุดก็กำลังอยู่ในการพิจารณาเช่นกัน